ORDE do 3 de maio de 2010 pola que se regulan os prezos privados aplicables pola cesión temporal de instalacións e prestación de actividades formativas por parte da Escola Galega de Administración Pública.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/05/2010

O artigo 50 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, dispón que «son prezos privados as contraprestacións que obteñan os suxeitos a que se refire o artigo 3 desta lei pola prestación de servizos ou a realización de actividades efectuadas en réxime de dereito privado cando, prestando tamén tales servizos ou actividades o sector privado, sexan de solicitude voluntaria por parte dos administrados». Así mesmo, o artigo 51 da citada lei establece que os prezos privados serán fixados polas consellerías correspondentes, atendendo ás condicións e circunstancias do mercado en que operen e publicaranse no Diario Oficial de Galicia.
O Regulamento de organización e funcionamento da Escola Galega de Administración Pública, aprobado mediante o Decreto 306/1990, do 24 de maio, establece, no seu artigo 18, como un dos medios económicos cos que contará a escola para o cumprimento dos seus fins «os dereitos de matrícula e demais dereitos e taxas por prestación de servizos».
Mediante a Orde do 13 de xullo de 1992 aprobáronse os prezos privados que hai que aplicar pola cesión temporal do uso das instalacións da Escola Galega de Administración Pública. Non obstante, estímase que é necesario revisar estes prezos, así como crear novos prezos privados relativos á prestación de actividades formativas.
Se ben a maior parte das actividades formativas programadas pola EGAP son gratuítas para os seus destinatarios, nalgunhas delas, debido á súa alta demanda, ao seu alto nivel de especialización ou ao seu elevado custo financeiro, é aconsellable o establecemento de dereitos e cotas de inscrición que contribúan a soportar aquelas actividades formativas que resultarían inviables noutro caso e ampliar desta forma a oferta formativa.
Na súa virtude, vista a proposta formulada pola Escola Galega de Administración Pública e logo do informe favorable da Consellería de Facenda, esta consellería
DISPÓN:
Artigo 1º.-Obxecto e ámbito de aplicación.
1.1. Esta orde ten por obxecto o establecemento dos prezos que se aplicarán pola cesión temporal das instalacións da escola para actividades académicas ou culturais non contrapostas aos fins desta institución, así como os prezos que se aplicarán pola prestación de actividades formativas por parte da escola.
1.2. Os prezos que se aproban nesta orde pola cesión temporal de instalacións non serán de aplicación para as actividades organizadas pola Administración autonómica, excepto cando a participación na actividade de que se trate estea sometida a dereitos de inscrición. Neste caso aplicaranse os prezos que se establecen no artigo 2º desta orde.
1.3. As actividades formativas financiadas con fondos finalistas de formación continua e integradas no plan anual de formación continua elaborado pola EGAP serán gratuítas para o persoal da Administración autonómica galega. Tampouco estarán suxeitas a esta orde as actividades formativas dirixidas ao persoal da Administración local galega integradas no plan anual de formación deste persoal xestionado pola EGAP.
1.4. Todos os prezos se entenderán co IVE incluído.
Artigo 2º.-Cesión temporal de instalacións.
2.1. Apróbanse os prezos que se detallan a continuación para a cesión temporal de espazos da Escola Galega de Administración Pública:
Ver referencia pdf "08900D002P007.PDF"
2.2. Considérase media xornada o horario comprendido entre as 8.30 e as 14.30 horas ou entre as 14.30 e as 20.30 horas; e a xornada completa o horario comprendido entre as 8.30 e as 20.30 horas.
2.3. Os prezos que se reflicten no punto 2.1. sufrirán un incremento do 50% en sábados, domingos ou festivos. En calquera caso, o aboamento destes prezos terá que facerse efectivo cunha antelación mínima de 48 horas á utilización do espazo cedido.
2.4. A cesión e o uso das instalacións estará sometido ao cumprimento das normas de xestión interna das instalacións.
2.5. Os prezos pola cesión de instalacións que figuran neste artigo inclúen os custos relativos a persoal de apoio e persoal técnico para a prestación de servizos de carácter informático ou audiovisual, cando así se requiran e calquera que sexa o día da semana en que se produza a cesión.
Artigo 3º.-Actividades formativas.
3.1. A contía da matrícula relativa a actividades formativas organizadas pola Escola Galega de Administración Pública establécese en función das horas de duración destas, do seguinte xeito:
Ver referencia pdf "08900D004P009.PDF"
3.2. Os prezos a que fai referencia o punto anterior son exixibles anticipadamente á celebración do curso de que se trate, dentro do prazo e nas condicións que se establezan nas correspondentes convocatorias.
3.3. Poderanse establecer nas convocatorias con carácter xeral bonificacións, de ata como máximo o 50%, nas contías dos dereitos de inscrición a participantes das administracións públicas galegas que realicen no desempeño do seu posto de traballo tarefas que teñan relación directa coas materias da actividade convocada.
3.4. A contía poderá ser incrementada ata un 40% naquelas actividades que polas súas peculiares características respecto ao tema, idioma de impartición ou metodoloxía, requiran profesorado e técnicas especiais.
3.5. Naqueles cursos e/ou actividades formativas que sexan realizadas conxuntamente con outras institucións, as diversas matrículas acordaranse en función da proporción de gastos asumidos por cada unha das institucións e en relación cos diversos prezos anteriormente indicados. Así mesmo, poderase establecer un número mínimo de asistentes, cuxas matrículas, en caso de non completarse tal número mínimo, serán aboadas polo referido organismo.
Artigo 4º.-Actualización dos prezos.
Os prezos regulados nesta orde actualizaranse cada dous anos, desde a súa entrada en vigor, mediante resolución do director da EGAP, que será publicada no Diario Oficial de Galicia, en función da variación acumulada do índice de prezos ao consumo (IPC) para a Comunidade Autónoma de Galicia no mes de decembro anterior.
Disposición derrogatoria
Derrógase a Orde do 13 de xullo de 1992 pola que se regulan os prezos privados que hai que aplicar pola cesión temporal do uso das instalacións da Escola Galega de Administración Pública.
Disposición derradeira
Esta orde entrará en vigor o día seguinte ao da súa publicación no Diario Oficial Galicia.
Santiago de Compostela, 3 de maio de 2010.
Alfonso Rueda Valenzuela
Conselleiro de Presidencia, Administracións Públicas e Xustiza